
A kiégés szindróma vizsgálata a Szegedi Tudományegyetem Sürgősségi Betegellátó Önálló Osztály dolgozóinak körében a koronavírus-járvány után

A kiégés szindróma prevalenciája egészségügyi dolgozók körében igen magas, kiváltképp a sürgősségi munkakörökben. A koronavírus-járvány jelentős terhet jelentett az egészségügyi szervezeteknek, ám a járványhelyzet csillapodásával lassan normalizálódnak a körülmények. Jelen kutatás a kiégés szindróma koronavírus-járvány utáni mértékét kívánja összehasonlítani a járvány előtti és alatti vizsgálatok eredményeivel, hipotézisként felállítva, hogy a járvány után jelentősen alacsonyabb az egészségügyi dolgozók kiégése, mint a járvány alatt volt. Emellett a vizsgálat a kiégés kialakulását elősegítő és hátráltató, demográfiai és életmódbeli tényezők feltárására is irányult, feltételezve a szakirodalomban kimutatott összefüggések érvényesülését. A Szegedi Tudományegyetem Sürgősségi Betegellátó Önálló Osztályának dolgozói (n = 88) által kitöltött Maslach Burnout Inventory eredményei szerint a dolgozók a koronavírus-járvány utáni időszakban a kiégés érzelmi kimerülés, deperszonalizáció, és teljesítmény skáláján is mérsékelt szintű kiégést mutatnak. Alacsonyabb deperszonalizációról számoltak be a magasabb életkorú és az egészségügyben régebb óta munkát vállaló dolgozók, emellett a több testi tünet összefüggést mutatott a nagyobb fokú deperszonalizációval. Jelen minta kiégés-értékei a COVID-19 járvány előtt és alatt végzett felmérésekhez képest szignifikánsan eltérnek a teljesítmény (H(2) = 11,85, p = 0,003) területén. A koronavírus-járvány utáni felmérésben résztvevők magasabbnak értékelték a teljesítményüket, mint a járvány előtti (W = -4,14, p = 0,01) és alatti (W = 3,97, p = 0,014) időszakban résztvevők. Jelentős eltérés mutatkozott az érzelmi kimerülés (H(2) = 6,3, p = 0,043) tekintetében is, ám a három felmérés eredményeinek páronkénti összevetésekor nem jelent meg szignifikáns különbség. A fenti eredményekből láthatjuk, hogy a koronavírus-járvány hatása fokozatosan enyhül, ám a kiégés csökkenő tendenciájának fenntartása érdekében továbbra is szükséges az egészségügyi dolgozók számára prevenciós és intervenciós programok biztosítása.

